CATBALOGAN CITY- Guinduduso han city government han Catbalogan ha Samar an ‘no build zone policy’ ha mga lugar nga harani ha baybayun kasumpay han natabo nga storm surge nga kun diin yinukot-yukot nga mga panimalay an nadestroso.
Guinmalatumat ni Mayor Stephanie Uy-Tan nga nagmugna hira hin ordinansa agud malikayan na an distroso nga durot han mga kalamidad sugad nala han dagku nga balud nga durot han Bagyong Glenda dida han nakalabay nga adlaw.
Mababaruan nga maabot naman 2, 097 nga pamilya tikang ha 28 nga mga baranggay an guinbayaan nga waray panimalay han mao nga bagyo nga kun diin temporaryo an mga ini nga nag-uukoy ha mga eskwelahan ha Catbalogan.
Subay han pakighimangraw han Bombo News Team han mao nga opisyal, guinpahayag hini nga diri na niya tutugutan nga bumalik pa ha dati nga guin-uukyan an mga biktima mahitungod nga nababaraka ini nga bangin utro matabo an storm surge ha ira lugar.
Usa nga programa han City Government han Catbalogan ha pagkayana an pagtutuk han pagbalhin ha mga displaced nga mga residente han syudad ha mga permanente nga relocation areas.
war_Latn war_Latn war_Latn war_Latn war_Latn